Gulácsi Péter: Bosszantó, mert több volt a meccsben
A szlovákok elleni 2–1-es Eb-selejtezős vereséget követően a magyar labdarúgó-válogatott kapusa, Gulácsi Péter bosszantónak nevezte az eredményt, mert úgy érezte, több volt a meccsben, Pátkai Máté szerint az egyenlítő gól után nem focizott elég okosan a csapat, ettől még azonban Bese Barnabással és Lovrencsics Gergővel kiegészülve mind a négyen pozitívan, hittel telve tekintettek előre.
Gulácsi Péter nem leplezte csalódottságát, véleménye szerint a magyar válogatott több dologban is ellenfele fölé nőtt.

„Nehéz bármit mondani. Ha a helyzeteket nézzük, akkor fölényben voltunk, ha pedig a játékot, akkor minimum kiegyenlített volt. Azonban hiába szorítottuk be őket, a befejezéseink nem voltak elég pontosak, a szlovákok meg kegyetlenek voltak a kapu előtt. Bosszantó, mert több volt a meccsben. Nagyon csalódottak vagyunk, rettentően készültünk erre a találkozóra. Ettől még továbbra is olyan pozícióban vagyunk, amelyből tovább lehet jutni. Egy idegenbeli bravúrra lesz szükség. A motivációval és a hittel továbbra sem lesz gond, hiszen tudjuk, mi a cél, s ezért mindent meg fogunk tenni a hátralevő meccseken.”

Pátkai Máté úgy véli, az egyenlítő gól után okosabban kellett volna játszania a válogatottnak, hogy legalább az egy pontot megtartsa.

„Az első félidőben nyerhettük volna meg a szlovákok ellen a meccset. Ha nem is százszázalékos helyzeteink, de rengeteg lehetőségünk volt. A második félidőben kicsit talán elfáradtunk, 2–1-es szlovák vezetésnél pedig kicsit talán fejetlenül mentünk előre. Az egyenlítő gólunk után okosabban kellett volna fociznunk, megtartani legalább a döntetlent. Horvátországban, vagy Walesben kell majd egy bravúrgyőzelem, de miért ne sikerülhetne? Ha itthon meg tudtuk csinálni... Nem gondolnám, hogy olyan nagy lenne a különbség.”

Lovrencsics Gergő nem tagadta, picit meglepték a szlovákok, de hozzátette, a vereség dacára sincs semmi veszve.

„Kedden egy MR-vizsgálat vár rám, remélem, nincsen beszakadva, vagy elszakadva az izom. Kicsit aggódom, mert lépésnél is érzem. Ami a meccset illeti, kicsit meglepett, hogy a jobb oldalon erőltették inkább a támadásokat. Tanulnunk kell ebből a vereségből, de nincs még semmi veszve. Nagyon szoros ez a csoport, nem szabad feladnunk, hinni kell benne, hiszen megvan még a lehetőségünk, hogy jövőre Európa-bajnokságon lépjünk pályára.”
Bese Barnabást megérintette ugyan, de nem törte össze a vereség, pozitívan tekintett előre.

„Nem jó most a hangulat, de az kell lebegjen a szemek előtt, hogy hátra vannak még mérkőzések, ahol kell, és tudunk is pontokat szerezni. Soha nem fogjuk feladni.”
Főoldal UEFA EURO 2020 Válogatott